
INTERVIURI 


Un dialog cu compozitorul 


Andra Apostu 


Vasile Șirli 


Compozitorul Vasile Șirli și-a început studiile muzicale la 
Timișoara într-o perioadă fascinantă din punct de vedere muzical, anii 
60-70, context cultural care și-a pus amprenta diversităţii asupra 


formării sale ca 
muzician. Ajuns în 
Franța în 1986 
devine, în scurt timp, 
cel mai longeviv 
director muzical al 
unui parc Disney din 
lume. 

Având o 
contribuție imensă în 
industria muzicală 
internaţională și fiind 
în același timp un 
reputat compozitor 


—. 


de muzică pentru film și teatru, Vasile Șirli admite că amestecul dintre 
genurile clasic, pop și rock, scriitura contemporană, creaţiile pentru 
spectacole de teatru sau dans, fac parte din lucrurile care l-au format: un 
artist și un om sincer și deschis cu un realism asumat și cu o 
extraordinară rigoare și seriozitate investite în toate proiectele sale. 

Andra Apostu: Stimate domnule Vasile Șirli, care au fost primele 
întâlniri cu muzica de film și în ce context s-a întâmplat această 
schimbare în orientarea dumneavoastră creatoare? Cum s-a produs 
„logodna”, acest termen folosit deseori de dumneavoastră în interviuri 
anterioare și care definește potrivirea perfectă între ideea cuiva și 
muzica dumneavoastră? 

Vasile Șirli: În primăvara lui 1981. Eram proaspăt numit director 
artistic la Electrecord și doream să se realizeze primul disc rock live din 
România, cu extrase din Festivalul Clubului Arhitecturii, Clubul A, la Sala 
Palatului, cu trupe foarte bune din vremea aceea și asta însemna foarte 
mult pentru noi. În timpul acestui festival am fost contactat de doamna 
Anca Bala-Dumitrescu, redactor muzical și de domnul Horia Murgu, 
inginer de sunet la studiourile Buftea. M-au întrebat dacă sunt interesat 
să scriu muzică pentru un film. Eram surprins, măgulit și încântat. 
Contextul era foarte frumos pentru că era vorba de un reputat, admirat 
și respectat director de imagine, Nicu Stan, decis să debuteze ca regizor 
de film. Își punea în cauză întreaga carieră și renumele cu o poveste 
foarte dragă lui. Era un film cu marinari și o singură femeie, Mariana 
Mihut, soţia din film a lui Gheorghe Cozorici. Am început cu un cântec, 
pentru că mi s-a părut esenţial să existe din capul locului o temă, cea 
care te „prinde” și care te duce în poveste. Și cred că majoritatea 
filmelor se bazează pe acest principiu. După câteva zile i l-am cântat 
domnului Nicu Stan; i-a plăcut și așa a început prima mea colaborare la 
un film. Am avut norocul ca această primă muzică de film să fie și 
onorată cu primul Premiul ACIN (Asociaţia Cineaștilor). Cum vedeţi, a 
fost prin recomandare. Prin acești doi prieteni — mi-au devenit prieteni, 
această prietenie prin lucru, atât de prețioasă. 

A.A.: Așadar, precum în scenariu există o idee principală și în 
muzica de film ne bazăm pe o idee conducătoare? 

V.Ș.: Se poate face această analogie. În film există și alte muzici, 
dar nu sunt atât de pregnante, atât de dominante, și mi se pare că o 
temă puternică din punct de vedere muzical, scurtă și incisivă, o temă 
care se instalează poate crea o anumită lume și poate fi o bază de 
variaţiuni. Nu e vorba de o temă pe care să o poţi memora ci de 
potenţialul pe care această temă îl poate avea. În acest film „de 
bărbaţi”, primul meu film, tema completă este expusă la final, ca o 
concluzie și anticipată prin anumite enunţări ușoare ale temei și nu 
prezentarea ei propriu zisă, până la devenirea sa în acel simplu și intim 
„acasă”, reprezentat de ea, femeia. 

A.A.: Așadar „logodna” este de fapt o sumă de factori, nu 
neapărat într-o formulă anume, de context, de oameni, de momente...? 

V.Ș.: Așa este, uneori se întâmplă în aceste întâlniri cu diverși 
artiști să funcţioneze foarte bine, ca în acest caz fericit, dar au fost și 
altele care nu au funcţionat. Și se simte imediat. Nu trebuie să faci un 
mare efort ca să funcţioneze, mai ales atunci când ai șansa să îţi faci 
meseria fără obligația de a o face pentru bani; când ai dreptul să alegi 
sau când în valorile persoanei nu există această condiţionare materială. 
În acest caz, acest drept de a alege este o mare libertate. Am avut 
această mare libertate să aleg și unele „logodne” nu au funcţionat. Ba 
chiar cu discuţii directe, fără niciun fel de menajamente față de 
interlocutor. Uneori s-a întâmplat să nu îmi placă scenariul, de pildă. Și 
am spus că nu cred în ideea respectivă. Asta nu însemna că aveam 
dreptate. 

A.A.: Aţi ajuns în Franţa în 1986 și acolo aţi devenit, într-un timp 
relativ scurt, director muzical la Disneyland. Nici măcar nu îmi imaginam 
că există o asemenea funcție, poziție. De ce este nevoie de un director 
muzical, un muzician, un om cu experienţă, într-un parc tematic pentru 
copii? 

V.Ș.: Nici eu nu știam, pentru că nu aveam cultura parcurilor 
Disney. Auzisem de ele, dar nu m-a preocupat deloc ideea. Știam marile 
filme Disney dar cultura Disney de televiziune nu o aveam: Mickey 
Mouse, Cluburile Mickey Mouse, emisiunile de la anumite ore fixe, în 
anumite zile când toți copiii se strângeau în faţa televizorului, la fel și 
revistele. Habar n-aveam. Ele existau în Statele Unite ale Americii și în 
alte țări. Propunerea de a colabora cu această lume Disney a venit de la 
domnul Petrică lonescu, reputat regizor și scenograf de teatru și operă, 
care lucrase cu responsabilul artistic Disney înainte de deschiderea 
parcului, domnul Jean Luc Chopin. Acest domn terminase Ecole Normale 
de Musique din Paris, era flautist, cu auz absolut și o solidă cultură 
muzicală, lucrase în teatru și balet ca producător artistic, fusese 
directorul trupei lui Rudolf Nureev la Paris, un adevărat profesionist al 
muzicii și, de altfel, cu o carieră foarte mare înainte de Disney, în timpul 
și după plecarea de la Disney. M-a sunat, m-a invitat să ne vedem ca să 
discutăm despre cum cred eu că ar putea fi muzica unei parade Disney. 
Și a început să îmi explice despre parc, despre conceptul de 
„amuzament pentru întreaga familie”. M-am făcut că știu, dar nu 
știam... În noaptea ce a urmat discuţiei am făcut o machetă cu ceea ce 
am crezut eu că ar putea fi o reprezentare muzicală a paradei, pentru că 

urma să ne vedem chiar a doua zi. La această primă întâlnire i-a plăcut 
macheta, a văzut și CV-ul meu, a ascultat din muzicile compuse de mine 
în România și m-a întrebat dacă sunt interesat să fiu managerul 
departamentului muzical al parcului. Eu am dat din colţ în colţ pentru că 
tocmai fondasem o societate de producţie muzicală cu „fratele meu 
francez”, așa îl numesc pe un prieten foarte bun, și nu puteam să îl las, 
știam că dacă intru la Disney voi avea mai puţin timp. Asta era în iarna 
1990, parcul urma să se deschidă peste doi ani deci era foarte mult de 
lucru. Am aflat încet-încet ce înseamnă aceasta. Am fost invitat în 
Statele Unite după ce macheta mea a fost ascultată de către 
responsabilii americani veniţi la Paris, pentru că parada Disneyland era 
spectacolul „far” al parcului. Ca să înțelegeţi, cel puţin 15000 de oameni, 
uneori și 30000 văd zilnic acest spectacol. Pentru că se desfășoară pe 
strada principală a parcului, oricum e vremea, în fiecare zi a anului. La 
deschidere, la prima paradă au avut peste 250 de dansatori și actori, 
dresori, cai, roboţi, camioane, care alegorice... o producţie uriașă, o 
mega-producţie. Am scris o partitură foarte complexă, inedită ca 
structură, spectaculoasă, cu puternic impact asupra publicului. 

Și acum vin la subiectul „ce înseamnă un director muzical al unui 
parc Disney”. Vocaţia unui parc Disney este să reprezinte filmele Disney 
înainte de orice, începând cu cele din anii 30 până astăzi. Anii 90 au fost 
perioada unor producţii absolut extraordinare de film muzical, începută 
cu Mica Sirenă, adevărată renaștere a producţiei de filme de animaţie 
Disney. La finalul anilor 70 și început de ani 80 Disney nu mai avea 
succesul dorit și a fost numit un nou președinte al companiei, domnul 
Michael Eisner, care a relansat succesul Disney, vorbesc despre marile 
producții muzicale cum sunt Frumoasa și Bestia, Regele Leu, Cocoșatul 
de la Notre Dame etc. Acest domn a venit la Paris ca să vadă cum vor fi 
reprezentate marile filme clasice Disney în parada parcului. Când a auzit 
macheta mea, i-a zis domnului Chopin „uite, ai un director muzica!”. Și 
atunci a urmat o cină cu domnul Jean Luc Chopin și cu Petrică lonescu și 
în timpul acelui dineu, la restaurant, a scos un plic cu biletele de avion și 
travelers check și a zis „plecaţi în America”. Și așa am fost invitat în 
Florida unde mi-am dat seama ce înseamnă un parc Disney. Este 
perfecțiunea. Era experienţa câștigată în California cu primul parc Disney 
și ameliorată semnificativ în Florida. Dacă în California au avut probleme 
pentru că în jurul parcului se lipeau hotelieri, magazine (așa cum se 
lipeau comercianții de zidurile catedralelor în Evul Mediu), mai ales cele 
pentru adulţi și alte afaceri nepotrivite cu conceptul familial al parcului, 

în Florida au cumpărat enorm de mult teren pentru a avea control 
asupra împrejurimilor. La fel și în Franţa, dar și prin parteneriate cu 
comunităţile locale, astfel încât să nu se întâmple ce s-a întâmplat în 
California în anii 50. Deci am ajuns în Florida și eram absolut uluit de 
ceea ce vedeam iar când mi-am întâlnit viitorii colegi mi-am dat seama 
că sunt cei nevăzuţi, cei din culise dar de o calitate absolut 
extraordinară, din toate domeniile. Și din jazz, și din clasic, pop, 
producători de brass bands, diverse formaţii de suflători etc. Un parc 
tematic are nenumărate grupuri muzicale care amuză publicul și întreţin 
atmosfera. În Florida fiind cald era foarte ușor, la Paris era mai greu, dar 
realizabil. Abia atunci am înţeles că Disney nu e doar amuzament, ci este 
un concept profund, cu o dezvoltare foarte mare pe muzica clasică, mai 
ales romantică și neoromantică — gândiţi-vă la „Fantasia”, de pildă. 
Deschiderea aceasta era foarte importantă pentru Europa, pentru că se 
adresa unui public cu o mare diversitate culturală. Există o diferență 
semnificativă între culturile muzicale germană, italiană, spaniolă, 
franceză, engleză etc. O multitudine de lumi ce încercau a fi 
reprezentate prin muzica Disney, diverse tipuri de muzică, din culturi 
diferite. De altfel, în producţiile Disney în anii 90 și 2000 s-a dezvoltat 
acest lucru. Era foarte important pentru directorul artistic al parcului să 
păstreze această dimensiune multiculturală. Casa mamă Disney a numit 
ca președinte general al Euro Disney pe Robert Fitzpatrick, om de 
cultură venit din marile universități americane, fost președinte al 
California Institute of the Arts. Când a ajuns la Paris și-a exprimat dorinţa 
ca parcul să nu fie privit doar ca o marcă americană ci să se vadă 
diversitatea culturală. De pildă, ideea castelului Disney a fost dezvoltată 
pe ideea castelelor germane cu o arhitectură aparte, ceea ce îi făcea pe 
americani să viseze și era un simbol pentru ce însemnă pentru ei Europa. 
Ori Europa trebuia reprezentantă și din punct de vedere muzical, iar 
directorul artistic, Jean Luc Chopin, cred că a dorit să lucreze cu mine 
pentru că făcusem studii de muzică clasică, am fost editor, am fost 
producător pentru muzicile înregistrate în perioada de directorat de la 
Electrecord, am scris muzică de film, pentru coregrafie, pentru teatru, 
cântece, și el știa lucrurile acestea din mai multe surse. Ani de zile după 
aceea îmi mai spunea „nu mi-aţi spus că aţi făcut și aia, și aia...”. Și pe el 
îl interesa această diversitate pe care eu o aveam deja: amestecul dintre 
clasic, pop și rock, scriitură contemporană, cinema, spectacol de teatru, 
de dans... Alegerea a fost făcută, cred, pe această bază. 

A.A.: Nu v-a speriat tocmai această diversitate? Trebuia să „ţineţi 
în mână” atâtea genuri muzicale, atâtea forme diferite de limbaj 
muzical. Aţi avut acolo o echipă pe care o coordonaţi? 

V.Ș.: Eu am avut șansa de a fi în copilărit în perioada schimbării 
gustului muzical, în anii 60-70, la Liceul de muzică din Timișoara care era 
și de arte plastice. În această școală eram influenţaţi de tot ce auzeam la 
radio din Iugoslavia, Ungaria, Luxemburg, ascultam diverse muzici și 
gustul nostru era mereu în schimbare. Noi studiam Bach, Mozart și 
Beethoven dar în același timp ascultam primele discuri rock venite din 
America și Anglia cu Chubby Checker, Little Richard, Beatles sau Rolling 
Stones. Existau grupuri rock la Timișoara, Sfinţii mai târziu Phoenix, de 
exemplu. Toate aceste reprezentau o schimbare mare pentru mine și au 
însemnat foarte mult, vedeam că pot face multe lucruri, multe tipuri de 
muzici. La 12 ani aveam deja un elev căruia îi dădeam lecţii de pian. 
Toate acestea sunt lucruri care te formează, te fac mai târziu să 
descoperi lucruri mai profunde, muzica bizantină de pildă, ajungi să 
lucrezi 2-3 ani pentru a descifra manuscrise bizantine, apoi să fii 
redactor la Editura muzicală și să lucrezi simultan cu compozitori de 
genuri și stiluri diferite, considerând muzica o meserie. Mai târziu, ca 
director la Electrecord, când am început muzica pentru teatru și film, 
făceam la fel: lucram peste zi la Electrecord și noaptea scriam pentru 
mine. Acest fel de a lucra mai multe în același timp mi-a folosit mai 
târziu la Disney. Și acum ajung la a doua parte a întrebării 
dumneavoastră: aveam o mică echipă de producție, studio de 
înregistrări, ingineri de sunet, asistenţi, peste 80 de muzicieni 
permanenţi, de la jazz, country, fanfare, la cântăreţi, la care se adăugau 
cei ocazionali — parcurile se bazează și pe temele de sezon, pe anotimp: 
primăvară, toamnă, Halloween, Crăciun etc — când se adăugau muzicieni 
colaboratori specifici, interpreţi, aranjori, orchestratori, după nevoi și 
după buget. lar bugetul exista. S-a dorit foarte mult ca parcul să fie 
admirat de către europeni și nu s-a făcut economie la absolut nimic. 
Sigur, confortul financiar era prezent cu reguli foarte precise: totul să fie 
din lumea și valorile Disney. Bazat pe experiența din România, unde 
făceam de toate, când am ajuns la ei nu mi s-a părut deloc dificil. 

A.A.: Vă mulţumesc pentru aceste detalii foarte interesante, nu 
cred că sunt la îndemâna oricui. 

V.Ș.: Mijloacele sunt extraordinare, dar condiţia este exigența. 
Dificultatea și bucuria erau să fii comparat mereu cu originalul. Era 
pasionant să fac înregistrări cu artiști absolut extraordinari, să refaci 

muzica unui film într-un spectacol de 20-30 de minute încercând să 
egalezi calitatea filmului, rescriind și reînregistrând complet totul, fără 
să folosești banda originală a filmului. Mijloacele au fost și sunt 
extraordinare, asta explică de ce am stat 28 de ani acolo, deși am 
demisionat de câteva ori. O dată am vrut să plec pentru că cei cu care 
lucram erau incapabili, dar am fost eu păstrat și s-a renunţat la aceștia. 
Exigenţa și calitatea au condus mereu. Când eram întrebat de către 
muzicienii din Statele Unite de cât timp lucram pentru Disney, în diverse 
situaţii, și când răspunsul meu era de 7 ani, de 12 ani, de 20 de ani etc., 
eram privit cu foarte mare respect pentru că știau foarte bine că dacă nu 
funcţionează lucrurile la nivelul dorit nu ești păstrat, nu stai. 

A.A.: Deci a fost o logodnă foarte bună. 

V.Ș.: Logodna iniţială a ţinut din primăvară până în august, atunci 
când am făcut prima machetă pentru paradă. După ce m-am întors din 
America am zis să mai facem o altă încercare și a fost și aceea reușită. 
Logodnă în mai multe etape. Repusă în cauză permanent. 

A.A.: Vorbeaţi mai demult într-un interviu despre conceptul de 
sound design. Ce înseamnă acest termen? 

V.Ș.: Este capacitatea sunetului de a crea un decor. Eu consider 
că orice sunet poate fi muzică, cu condiţia să se articuleze bine cu 
liniștea. Sunt educat cu marii clasici dar, în același timp, am admirat și 
admir muzica contemporană — muzica concretă, zgomot, deturnarea 
instrumentelor, „maltratarea” pianului și a altor instrumente. Totul e 
muzică. Un zgomot poate căpăta expresie și în acel moment este artă, 
are o dimensiune artistică. Pentru spectacolele la care scriu muzica fac 
tot ce înseamnă zgomot, ilustrare sonoră, înregistrate sau live. 

A.A.: Veniţi destul de des în România, colaboraţi cu teatre și 
regizori, aveţi proiecte aici. Cum funcţionează acest proces, la ce 
proiecte lucraţi cu precădere? 

V.Ș.: Principiul este același, dacă sunt solicitat și dacă 
funcţionează relația cu persoana respectivă și am timp, vin cu mare 
plăcere. O făceam și când lucram la Disney, chiar dacă eram foarte 
ocupat. Ține tot de persoana care mă cheamă, de cine face spectacolul, 
ce spectacol și unde îl face. Este adevărat, de fiecare dată eu merg 
„protejat” de regizor/regizoare. Ei sunt cei care mă solicită, nu teatrele 
sau producătorii. Relaţia este cu totul alta, pur artistică, iar eu descopăr 
în acest fel actori din diverse teatre și îmi face mare plăcere; pentru 
mine repetițiile sunt o reală bucurie, pentru că eu consider că rolul unui 
compozitor poate fi și acela de a da actorilor posibilitatea de a 

descoperi, în cele câteva zile de lucru, alte muzici. De asemenea, cred că 
există referinţe estetice: în clipa în care lucrez cu un teatru, îmi place să 
dau actorilor unele exemple clare, concrete, de muzici, de estetică 
muzicală, pentru că ei sunt interpreţi și vreau să le vorbesc despre rolul 
interpretului. Pentru marele public, o partitură de Mozart nu înseamnă 
absolut nimic fără un interpret. Este esenţial cum transmiţi artistic 
această muzică. Nu trebuie să fie neapărat soliști. Mulțimea, corul, 
grupul, orchestra au o dimensiune artistică esenţială. Un concert cântat 
de un mare solist acompaniat de o orchestră modestă nu este o victorie. 
La fel este și în teatru: un solist fără un foarte bun ansamblu nu poate 
face un mare spectacol. De aceea îmi face plăcere să merg să mă 
întâlnesc cu actorii și să nu trimit muzica prin internet regizorului. Așa că 
vin adesea în România și îmi face mare plăcere. 

Interpreţii sunt cei care fac să nu rămână o partitură sau un text 
în sertar sau în braţele unui producător care vrea să-i dea viață dar nu 
are cu cine. Revenind la muzică, există partituri care nu se pot face în 
România pentru că nu există anumiţi interpreţi, un anumit tip de 
orchestră sau de muzicieni, cum ar fi muzica barocă. Și nu e vorba doar 
de instrumente, ci de un mod de a cânta; nu e un reproș, e o necesitate. 
Trebuie creat contextul, să se formeze interpreţii, să stimuleze 
producătorii și directorii de opere să monteze opere baroce. 

A.A.: Nu v-a tentat niciodată să mergeţi mai mult către muzica 
de film, mai ales cu deschiderea oferită de mutarea la Paris? Aţi fost 
prieten cu Adrian Enescu, compozitorul nostru reprezentativ de muzică 
de film. 

V.Ș.: Am făcut muzică de film, în România și în Franţa. Am lucrat 
pentru Nicu Stan, Mircea Daneliuc, Malvina Urșianu, Stere Gulea... Dar, 
ca și în celelalte genuri pe care le-am abordat, nu am insistat, e acel tip 
de educație a diversității despre care vorbeam mai devreme, pentru că 
nu am vrut să fiu închis într-un anumit gen. Cred că există compozitori 
extraordinari de muzică pop, simfonică, contemporană, de operă, de 
film, de teatru. Eu am încercat un pic din fiecare ca să mă bucur, trecând 
de la un gen la altul, dorind întotdeauna să fiu cât se poate de bine. Cum 
a fost cu muzica ușoară din anii 70, m-am oprit repede pentru că din 
punct de vedere calitativ nu funcţiona; ca idee, inginerii de sunet 
trebuiau să facă minuni tehnice cu niște aparate care ar fi trebuit să fie 
reciclate. 

A.A.: Sunteţi caracterizat de un tip de onestitate artistică. 
Această naturalete în exprimarea creatoare e benefică pentru 
dezvoltare sau mai sunt momente în care se „cer” și compromisuri? 

V.Ș.: Mie mi-a făcut bine acest tip de realism și nu regret nimic, 
nici când am spus da, nici când am spus nu. Sigur că putea adesea să fie 
mai bine. Înțelegerea și acceptarea unor situaţii delicate pot fi 
considerate compromisuri. În același timp, m-am pus mereu în cauză. 
Dacă aș putea să o iau de la capăt cred că aș învăţa mai multă muzică. 

A.A.: Cum adică? 

V.Ș.: În tot și toate. Sunt atâtea mistere pentru mine, de 
construcție muzicală, de scriitură. Probabil că dacă domini totul capeţi o 
libertate de expresie extraordinară. De fapt ceea ce eu simt în muzica lui 
Bach, Mozart sau Beethoven, în creaţiile marilor creatori. Când văd că 
Schönberg a făcut atât de multe adaptări de muzici clasice până să facă 
dodecafonismul mi se pare extraordinar așa cum și Picasso era un 
desenator academic extraordinar până să facă pictura pentru care e 
celebru. Eu aș fi învăţat mai multă muzică academică, nu știu când, că 
făceam multe, dar cred că asta aș fi vrut să fi făcut mai mult. 

A.A.: Ce fel de muzică ascultați, preferaţi? În afară de Bach, 
Mozart, ce ascultați în timpul liber? 

V.Ș.: Muzica pe care o ascult este foarte diversă. Acasă nu ascult 
discuri sau radio, acasă lucrez. În mașină ascult posturi de radio dedicate 
mai ales muzicii clasice pentru că în ultimul timp, aproximativ în ultimii 
10 ani, au aparut o mulțime de artiști tineri de o calitate absolut 
incredibilă. Pe Mezzo și alte canale tv similare observ montările de 
operă și mă bucur de mulțimea de interpreţi care corespund 
personajelor. Astăzi putem găsi o Cio Cio San, o Violetta, un Figaro 
perfecţi, credibili, cu mari calităţi actoricești. Foarte mulţi și foarte buni. 
Apoi există o tendință nouă de a promova compozitori mai puţin 
cunoscuți. Și atunci apare un compozitor din vremea lui Mozart de care 
nu am auzit, sau vreun compozitor finlandez, norvegian sau suedez, tot 
felul de muzicieni pentru că din ţările respective au venit dirijori 
extraordinari și aduc cu ei muzica lor. 

A.A.: Ce părere aveţi despre mediul muzical românesc? 

V.Ș.: Nu îl cunosc foarte bine, dar sunt clare câteva vârfuri în 
lumea muzicală românească, precum în toate domeniile artistice, care 
au trăit prin aceste vârfuri în toate timpurile. Dirijori, instrumentiști, 
cântăreți. Sunt mândru când Festivalul Enescu este promovat și apreciat 
în lume. Din zona muzicii pentru spectacol îmi sunt cunoscute câteva 

nume dar nu le cunosc muzica, respectiv spectacolele sau filmele. Îmi 
mai vorbea regretatul Adrian Enescu despre unii compozitori și am să le 
ascult muzica cu plăcere atunci când voi avea ocazia, compozitori de 
muzică de teatru sau film de calitate. Sper să se remarce din ce în ce mai 
mulţi! 

A.A.: Nu aţi luat niciodată în calcul o carieră pedagogică? 

V.Ș.: Nu, nu știu dacă interesează pe cineva ce am eu de spus. 
Dacă sunt solicitat, dau explicaţii cu plăcere dar nu m-am gândit să intru 
în învățământ, poate și din comoditate, pentru că învățământul este mai 
restrictiv: trebuie și tu să dai examene. Pe bună dreptate. 

A.A.: La ce lucraţi acum? 

V.Ș.: Am terminat în toamna trecută muzica pentru spectacolul 
domnului Silviu Purcărete pe un text de Radu F. Alexandru, Gertrude, la 
Teatrul Naţional din București, și tot cu Silviu Purcărete am lucrat recent 
la lași, O tragedie veninoasă de Thomas Middleton, autor iacobin. 
Începusem în toamnă un spectacol pentru Teatrul Naţional din Cluj 
Napoca, din păcate nu a ieșit în decembrie, când trebuia, Călătorul 
aerului, un text superb de Eugen Ionescu, regizat de Gabor Tompa, a 
cărui premieră a avut loc pe 30 mai. Acum sunt la repetițiile unui nou 
spectacol regizat de Silviu Purcărete, la teatrul Odeon. Apoi... 

A.A.: Vă doresc spor și putere de muncă și vă mulţumim pentru 
timpul dumneavoastră. 


SUMMARY 


Andra Apostu 
A dialogue with composer Vasile Șirli 


Composer Vasile Șirli began his musical studies in Timișoara in a 
fascinating period from a musical point of view, the 60s and 70s, a 
cultural context that has left its mark of diversity on his training as a 
musician. Arriving in France in 1986, he soon became the longest- 
serving musical director of a Disney park in the world. 

Having made a huge contribution to the international music industry 
and at the same time being a reputed composer of music for film and 
theatre, Vasile Șirli admits that the mix of classical, pop and rock genres, 
contemporary writing, creations for theatre or dance performances, are 
part of what formed him as an artist and a sincere and open man with 
an assumed realism and an extraordinary rigour and seriousness 
invested in all his projects. 

